*Το Βήμα*, 29.6.1952

Εις την αγωνιζομένην διά την ελευθερίαν της Κύπρον του 1952

Η υπεραισιόδοξη αφέλεια της Κυβερνήσεως Αθηνών

Σειρά εντυπώσεων του κ. Χρ. Δ. Λαμπράκη – 1

Επραγματοποίησα ένα όνειρο. Επιθυμούσα να ιδώ το «Ορφανεμένο Βασίλειο». Είναι ο τίτλος που έδωκεν εις το τελευταίο του βιβλίο ο λόρδος Κίνρος γράφοντας για την Κύπρο. Και μου εδόθη η ευκαιρία αυτήν την εποχήν, να ευρεθώ για ένα δεκαήμερον ανάμεσα εις τους θερμούς πατριώτες που αγωνίζονται να ενωθούν με την μητέρα πατρίδα... Το ταξίδι από τας Αθήνας προς την Κύπρον περιλαμβάνει συνήθως έναν ενδιάμεσον σταθμόν εις το νοτιώτατον άκρον της ελεύθερης Ελληνικής χώρας. Έτσι, τα λίγα λεπτά που θα περάση κανείς εις το ευρύχωρο αεροδρόμιον της Ρόδου, αποτελούν την ύστατην επαφήν με την ελεύθερη πατρίδα μας, προτού να φθάση εις το αποξενωμένο νησί λίγα μίλια μακρύτερα. Και δημιουργείται ασυναίσθητα η σκέψις εις τον ταξιδιώτη, αντικρύζοντα την Ελληνική σημαία που αυλακώνεται από τις αλμυρές πνοές. Αν το 1947 είναι ο χρόνος των ξανακερδισμένων Δωδεκανήσων, ποίο θα είναι το έτος της Κυπριακής Αναγεννήσεως; Το ερώτημα αυτό θα επιζητούσεν απάντησιν εντός ολίγου.

Είχαμε πάλιν υψωθή και ο άνεμος μας έσπρωχνε προς τ’ ανατολικά, ώσπου εφάνηκε κάτω η θάλασσα να σκιρτά εις το άγγιγμα των ακτών της Κύπρου. Σύντομα θα πατούσα τη γη που πρωτοδέχθηκε την Αφροδίτη, το Ανατολικώτερο προπύργιο του κλασσικού πνεύματος... Η προσγείωσίς μου είχε μιαν χαρακτηριστική τραχύτητα από κάθε άποψιν. Το πρώτο βλέμμα μου έδωσε μια σκληρήν εικόνα. Μακρυές σειρές από αστραφτερά ατσάλινα αεριοπροωθούμενα κατελάμβαναν τους διαδρόμους του αερολιμένος, έτοιμα να απογειωθούν διά τις πρωινές ασκήσεις. Αργότερα αντιλήφθηκα πως η εικόνα αυτή ήταν ελάχιστο δείγμα των στρατιωτικών δυνάμεων που συγκεντρώνει εις την Κύπρον η Αγγλία. Παρ’ όλας τας συνεχείς διαψεύσεις, αι προθέσεις της Μεγάλης Βρεττανίας δεν αφήνουν τόπον δι’ αμφιβολίας ως προς τον στρατιωτικόν χαρακτήρα της καταστάσεως, η οποία θα επιβληθή εδώ. Πέρασμα των κυριωτέρων δρόμων που συνδέουν την Ασίαν με την Ευρώπην, η Κύπρος θα καταστή βάσις και ορμητήριο της αγγλικής ισχύος εις την Μέσης Ανατολήν. Ένα φρούριον απ’ όπου θα παρακολουθούνται αι κινήσεις των πέριξ λαών και είδαμε τον πρωτεύοντα ρόλον της νήσου εις τις πρόσφατες Αιγυπτιακές εξεγέρσεις του Σουέζ. Ωστόσο, αι εντατικαί και εσπευσμέναι οχυρωματικαί ενέργειαι των Άγγλων έχουν ίσως και ένα άλλο ακόμη κίνητρον. Εις περίπτωσιν ενώσεως, η Βρεττανική Κυβέρνησις θα φέρη την Στρατιωτικήν της εγκαθίδρυσιν ως τετελεσμένον γεγονός, απαιτούσα την διατήρησιν *μονίμων* βάσεων χαρακτήρος Γιβραλτάρ. Ποίας επικινδύνους συνεπείας θα εδημιουργούσεν η αποδοχή τοιαύτης ενώσεως, θα εξετάσωμεν αργότερα.

Έφθανα εις την Κύπρον χωρίς προκατάληψιν, αλλά με τας αντιλήψεις που είναι διάχυται εις τον Ελληνικόν κόσμον και με την ανεύθυνην εκείνην αισιοδοξία, η οποία χαρακτηρίζει την στάσιν μας απέναντι του Κυπριακού ζητήματος. Η απογοήτευσις δεν άργησε να έλθη. Αι φωτειναί εικόνες διελύθησαν από μίαν πραγματικότητα την οποίαν εννοούμεν να παραβλέπωμεν συστηματικώς εις τας Αθήνας. Δεν μπορούμε φυσικά να περιμένωμεν την ορθήν τοποθέτησιν του προβλήματος από γοργοτάξιδους παρατηρητές, οι οποίοι προσπαθούν συχνά να συλλάβουν εις όλην του την έκτασιν εντός ελαχίστου χρονικού διαστήματος. Είναι τόσαι αι αντιμαχόμεναι απόψεις και τα συμφέροντα, τόσον πολύπλοκες oι μορφές του ζητήματος, ώστε να είναι ευθύς εξ αρχής καταδικασμένα τα πρόχειρα συμπεράσματα. Τα αποτελέσματα όμως της τακτικής αυτής διαφαίνονται εις την υπεραισιόδοξην αφέλειαν της Ελληνικής Κυβερνήσεως όσον αφορά την κατάστασιν του Ελληνισμού της Κύπρου και η Bρεττανική προπαγάνδα έχει κάθε λόγον να μας ωθή προς την εσφαλμένην κατεύθυνσιν, με διαρκείς δηλώσεις περί της «οικονομικής ευημερίας» ή των «Κομμουνιστικών διαθέσεων» του Κυπριακού λαού, ελπίζουσα άλλοτε να αποκοιμίση τας υπονοίας κακής Διοικήσεως και άλλοτε πάλιν να εκφοβίση την κοινήν γνώμην προβάλλοντας την Κομμουνιστικήν απειλήν.

Η πρώτη γνωριμία με τους Κυπρίους γίνεται κατ’ ανάγκην εις τα αστικά κέντρα, όπου συρρέει ακατάπαυστα ο ξερριζωμένος αγροτικός πληθυσμός. Παρ’ όλην όμως την τάσιν αστυφιλίας που παρετηρήθη ιδίως μετά τον πόλεμον, ο αγροτικός πληθυσμός – αποκλειστικά σχεδόν Ελληνικός – υπερβαίνει σήμερον τα 55 εκατοστά του συνολικού αριθμού των κατοίκων. Η πρωτεύουσα Λευκωσία είναι μία πόλις με 39.000 κατοίκους, τα δύο τρίτα των οποίων είναι Έλληνες. Το μεγαλύτερον τμήμα έχει στιβαχθή μέσα εις τον περίβολον των τειχών, υπόλειμμα παλαιοτέρων χρόνων. Δυστυχώς, τα χρόνια εκείνα άφησαν ως κληρονομίαν και την πολυδαίδαλην ρυμοτομίαν της Λευκωσίας, όπου τα στενώτατα «καντούνια» δυσχεραίνουν αφόρητα την κυκλοφορίαν, εις αυτά δε προστίθεται ο υπερβολικός και δυσανάλογος αριθμός των οχημάτων. Η Κύπρος είναι τόπος ποδηλατιστών, με αναλογίας ενός ποδηλάτου διά κάθε δέκα κατοίκους. Αριθμούνται περί τας 50.000 ποδήλατα. Ο σημερινός της Δήμαρχος κ. Δέρβης συνέλαβεν ένα σχέδιον μακράς πνοής διά την βελτίωσιν της ρυμοτομίας, το οποίον σκοπεύει να θέση συντόμως εις εφαρμογήν. Αλλά προς το παρόν δεν τυχαίνει της υποστηρίξεως ούτε της Αγγλικής κυβερνήσεως, ούτε των αστών οι οποίοι αντικρύζουν με δυσπιστίαν το σχέδιον. Γενικά ο Κύπριος δεν είναι ριζοσπαστικός και επαναστάτης. Εις καμμίαν εκδήλωσίν του δεν θα προσπαθήση να ανατρέψη διά της βίας το υπάρχον καθεστώς των πραγμάτων. Θα αντισταθή με ηπιότητα, θα εγκλεισθή ίσως εις τον εαυτόν του, αλλά δεν θα ξεσηκωθή. Δι’ αυτό τα εξαπολυόμενα συνθήματα «πυρός και σιδήρου» προς εξέγερσιν των Κυπρίων, δεν είναι απλώς εκτός χρόνου. Είναι καθαρή ματαιοπονία.

Αλλ’ εάν η έλλειψις μαχητικότητος προέκυψεν από την γεωγραφικήν θέσιν της νήσου, απομονωμένης και εις την διάθεσιν από πολύ παλαιά χρόνια του κάθε τολμηρού επιδρομέως, οι Κύπριοι επιδεικνύουν άλλα ασύγκριτα προτερήματα. Η φιλοξενία, χαρακτηριστικό γνώρισμα της φυλής μας, λαμβάνει εδώ ιδιαίτερην υπόστασιν. Με αφάνταστο ζήλο και καλωσύνη θα περιποιηθούν τον ξένον, απέναντι του οποίου αισθάνονται ιεράν υποχρέωσιν. Εις την ύπαιθρον μάλιστα θα αντιληφθή ο επισκέπτης ακόμη σαφέστερα πόσο ζωντανή και αμόλυντη διατηρείται η παράδοσις της φιλοξενίας. Ο χωρικός θα τον φροντίση με κάθε τρόπον, έστω και αν πένεται που είναι συχνότατο. Και πένεται όχι διότι είναι πτωχή η γη. Κάθε άλλο. Αλλά ατελείωτες εκτάσεις από παχύ, γόνιμο έδαφος παραμένουν ακαλλιέργητες. Η Αγγλική Διοίκησις δεν ενδιεφέρθη ποτέ να διδάξη εις τον αγροτικόν πληθυσμόν την τελειοποιημένην γεωργικήν τέχνην, ούτε εφρόντισε να του παράσχη τα νέα μηχανικά μέσα. Θεωρεί επωφελέστερον το να παραμείνη ο γεωργός εις το υποτυπώδες και ανεξέλικτον αυτό στάδιον. Και οι αγρότες αντιλαμβανόμενοι την εσκεμμένην ακηδίαν της Διοικήσεως, προσπαθούν ματαίως να λυτρωθούν από μίαν *επιβεβλημένην* δυστυχίαν. Ένθερμοι και ασφαλείς υποστηρικταί της ενώσεως, θεωρούν την Ελλάδα ως μοναδικήν των ελπίδα δι’ ένα καλύτερον μέλλον. Σήμερα και εφόσον το έδαφος παραμένει ανεκμετάλλευτον, αι παρούσαι συνθήκαι διώχνουν τον γεωργόν από την ύπαιθρον προς την πόλιν, όπου χωρίς πείραν και ειδίκευσιν είναι καταδικασμένος. Δεν πρέπει λοιπόν να διαψεύση η ελεύθερη Ελλάς την εμπιστοσύνην του Κυπριακού λαού. Όσο είναι ακόμη καιρός, πρέπει να αντιληφθούμε τας υποχρεώσεις μας και να τας μετουσιώσωμεν εις έργα. Ο αγών διά την Κύπρον δεν είναι δυνατόν να παραμείνη εις το στάδιον των ανεπισήμων διαξιφισμών. Μόναι των αι ιδεολογικαί εξάρσεις είναι πολύ ευθηνή και εύκολη υπεκφυγή, διά να μην αναλάβωμεν πλήρως τας ευθύνας μας απέναντι της Κύπρου. Η δε αντίληψις, ορθωτάτη άλλωστε, κατά την οποίαν πρέπει να επιλυθή το ζήτημα «εντός των πλαισίων της Αγγλοελληνικής φιλίας» φαίνεται ότι εθόλωσεν επικινδύνως την συναίσθησιν των καθηκόντων μας. Διότι η προσφυγή εις τον Ο.Η.Ε., την οποίαν προτείνει ο Αρχιεπίσκοπος Κύπρου, είναι ΟΡΘΗ και ΔΡΑΣΤΙΚΗ ΛΥΣΙΣ που δεν προσκρούει εις Διπλωματικούς υφάλους.

Περιερχόμενος τους δρόμους της Λευκωσίας ο επισκέπτης, είναι αδύνατον να αγνοήση την ύπαρξιν του Τουρκικού πληθυσμού. Έστω και αν του διαφύγη ο Ανατολικός χαρακτήρ ολόκληρης της πόλεως, αι πινακίδες των δρόμων θα κεντρίσουν ασφαλώς την περιέργειάν του με τας *διγλώσσους* επιγραφάς των: Ελληνική και Τουρκική είναι η ονομασία των οδών. Και δεν είναι απίθανον, ακολουθώντας κανείς την οδόν «Ομήρου» να συναντήση το σοκάκι «Κεμάλ Ατατούρκ».

Η Τουρκική συνοικία με 10.000 κατοίκους, καταλαμβάνει σημαντικόν τμήμα της πρωτευούσης απ’ όπου ανακύπτουν ατενίζοντες τον ουρανόν λεπτοί και κομψοί οι μιναρέδες. Μετά την Μωαμεθανικήν κατάκτησιν, οι ναοί των Λατίνων μετετράπησαν εις τζαμιά με τις απαραίτητες προσθήκες διά την Οθωμανικήν λατρείαν. Επάνω από τους Γοτθικούς ναούς κυματίζει τώρα η ημισέληνος, όπως ακριβώς αι Ορθόδοξαι εκκλησίαι έχουν αναπεπταμένην την γαλανόλευκην. Οι Τούρκοι αποτελούν την μοναδικήν μειονότητα της Κύπρου, το δε ποσοστόν των ελαττώνεται συνεχώς εν συγκρίσει με τους Έλληνας. Κατά τας τελευταίας δεκαετίας, ο Ελληνικός πληθυσμός ετετραπλασιάσθη, ενώ ο Τουρκικός ηυξήθη μόνον κατά το διπλάσιον. Οι ογδόντα χιλιάδες των Τούρκων της νήσου – ούτε το πέμπτον του συνόλου των κατοίκων – είναι φίλεργοι και ειρηνικοί οι οποίοι ζουν αρμονικά με τους Κυπρίους. Ευρίσκονται εις χαμηλότερον βιοτικόν επίπεδον, έχουν τον «Μουφτή» των, τον οποίον στέλλει η Τουρκική κυβέρνησις και μέχρι πρό τινος υπήρχε τάσις να εμφανίζουν τας ιδίας επιδιώξεις και την αυτήν πολιτικήν με τους Έλληνας, λέγεται μάλιστα ότι κατά το Δημοψήφισμα αρκετοί είχαν ταχθή υπέρ της ενώσεως με το μέρος των Εθνικοφρόνων Κυπρίων. Εν τω μεταξύ όμως η κατάστασις μετεβλήθη σημαντικά. Η Τουρκική κυβέρνησις διεκδικεί την νήσον, η δε Αγγλική προπαγάνδα υποδαυλίζει την πολιτικήν αυτήν ώστε να παρουσιάζεται ενδογενής αντίδρασις κατά της Ενώσεως. Προς το παρόν όμως αι εκ Τουρκίας πηγαί εκδηλώνουν αδιάλλακτην έχθραν κατά των Ελληνικών αιτημάτων, ενώ ο Μωαμεθανός της Κύπρου, εξακολουθεί να δείχνη αδιαφορίαν, διότι περιμένει ότι το πρόβλημα της μειονότητος θα διευθετηθή ικανοποιητικά μεταξύ των δύο φιλικών χωρών, της Ελλάδος και της Τουρκίας.

Είναι αξιοπρόσεκτη διότι είναι επικίνδυνη, μία άλλη προσπάθεια της Βρεττανικής πολιτικής: Η *δημιουργία* ΝΕΩΝ ΜΕΙΟΝΟΤΗΤΩΝ. Η προπαγάνδα δημιουργεί την εντύπωσιν ότι πλην των Τούρκων υφίστανται και άλλοι αυθυπόστατοι πληθυσμοί. Ως αποδεικτικόν της ορθότητος του επιχειρήματος φέρει τας ολίγας εκατοντάδας Αρμενίων, Eβραίων και Λεβαντίνων, εις τους οποίους προσφέρονται εξέχουσαι υπεύθυναι θέσεις εντός του Διοικητικού Οργανισμού. Με αυτόν τον δελεαστικόν τρόπον η Μεγάλη Βρεττανία ελπίζει να ελκύση και να συσπειρώση υπό την αιγίδα της τα ετερόκλητα στοιχεία, διά να τα προβάλη αργότερα ως ιδιαιτέρας μειονότητας των οποίων η γνώμη θα βαρύνη εις το ζήτημα της Ενώσεως. Παραλλήλως προς αυτήν την προπαγάνδαν, εσημειώθη και μία κίνησις των Άγγλων να εγκαταστήσουν εις την Κύπρον Μαλτέζους μετανάστας, ως αντιστάθμισμα τάχα των μεταναστευόντων Κυπρίων. Το σχέδιον όμως απέτυχε καθ’ όλην του την γραμμήν, και από το στρατόπεδον της Δεκελείας όπου τους είχαν συγκεντρώσει, αποστέλλονται τώρα οι Μαλτέζοι εις την Αυστραλίαν.

Πρέπει να γίνη η διευκρίνισις ότι η πολιτική της εκ του μηδενός δημιουργίας *μειονοτήτων* υπάγεται εις ένα πολύ ευρύτερον πρόγραμμα αφελληνισμού, το οποίον θα μας απασχολήση μεθαύριον. Συμπέρασμα όμως είναι εύκολον να εξαχθή: Η Μεγάλη Βρεττανία όχι μόνον δεν σκοπεύει μελλοντικώς να ικανοποιήση τα Ελληνικά αιτήματα, κατά τινα τρόπον, αλλά αντιθέτως είναι αποφασισμένη και σπεύδει να εκριζώση και να εκμηδενίση την Εθνικήν συνείδησιν των Κυπρίων. Εις έναν αγώνα αυτής της μορφής και της εντάσεως, η ενέργεια της Ελλάδος πρέπει να είναι *άμεση* και *σύντονη*.

ΧΡΗΣΤΟΣ Δ. ΛΑΜΠΡΑΚΗΣ